PREDSJEDNIČKI kandidat Miroslav Škoro bio je gost današnje HRT-ove emisije Nedjeljom u 2.

Najprije je upitan je li točno da će se, ako ne prođe dobro, kandidirati i na parlamentarnim izborima. Rekao je da o tome ne razmišlja pa dodao i da ne isključuje daljnje bavljenje politikom ako ne pobijedi na parlamentarnim izborima.

Zaključio je kako mora priznati da većina stvari koje čuje o sebi nije točna, pa tako ni napisi o njegovim planovima za ulazak u utrku za parlamentarne izbore i okupljanje desnice oko sebe.

"Zbunjujemo investitore"

Potom je s Aleksandrom Stankovićem porazgovarao o gospodarskim pitanjima.

"Da bi došlo do promjena u gospodarstvu, treba se promijeniti politički sustav. Stoga ja jašem po tome da se dogode važne reforme. Što se tiče samog gospodarstva, kaže jedna kineska da će u tvornici budućnosti raditi jedan čovjek i pas. Čovjek će hraniti psa, a pas mu neće dati pristup strojevima. To je naša realnost. Velik broj ljudi će ostati bez posla i morat ćemo se pobrinuti za njih. Moramo osigurati ljudima poslove u našem gospodarstvu", rekao je.

Dodao je potom i kako je važno da odlučimo koje će to biti grane našeg gospodarstva.

"Mi smo zemlja u kojoj se vječno rade neke reforme. Zbunjujemo investitore, moramo se odlučiti", rekao je.

Upitan konkretno bi li uveo porez na imovinu, zaključuje da bi se konzultirao sa stručnjacima.

O članstvu u HDZ-u

Upitan o članstvu u HDZ-u, kaže da bi ostao u njemu da je sve bilo dobro. Ali, kaže, nije bilo dobro.

"Da su stvari u hrvatskoj politici dobre, ne bih se imao ambicija politički artikulirati. Da su stvari u HDZ-u dobre, nikad iz njega ne bih izašao. Ne smatram da me činjenica da sam bio u HDZ-u svrstava za vijeke vjekova među HDZ-ove. Jesam bio član, ali sam iskaznicu vratio i vratio sam mandat HDZ-u. Svi ovi licemjerni ljudi koji me pokušavaju gurnuti u taj ekstremni desni centar su i dalje u vlasti", rekao je.

Rekao je da je dvaput ulazio u HDZ, 1994. godine pa opet 2007. godine. Pojasnio je zašto je ušao drugi put i dodao je kako se tada smatralo da je to dobro i da je to bio svojevrsni igrokaz za ljude.

"Nije mi se sviđalo to što je drugi spektar govorio da će zabraniti glasove dijaspori i vjeronauk u školama", zato sam se učlanio.

Kaže da se ubrzo i razočarao u Sanadera.

Kaže da nam je Mađarska prijateljska zemlja

Upitan je li točno da je razne poslove dobivao preko nekih intervencija, a ne preko natječaja, progovorio je o konzulatu u Mađarskoj.

"Ja sam ga sa svojim prijateljima utemeljio u toj nama prijateljskoj zemlji, za razliku od onog što je rekao vaš prošlotjedni gost (op. a. Zoran Milanović), pa i predsjednica, i smatram da se u najmanju ruku zbog tih izjava trebaju ispričati nama prijateljskoj zemlji, ako ne zbog toga i naše zajedničke prošlosti, a onda bar jer je 1991. godine primila 70.000 Hrvata", rekao je.

Rekao je, govoreći o svojim poslovima, da smatra da se on ne treba ništa braniti.

Progovorio je o otpremnini koju je dobio u Orfeju i rekao je kako on s tim nema ništa te kako nije dobio ništa više od drugih koji su imali takav tip ugovora kakav je imao on.

"Kome državna revizija treba prijaviti svoja otkrića? Vama, meni, kamermanu, HRT-u?" pitao je.

O zabrani SDSS-a

Tekst se nastavlja ispod oglasa

"Meni se čini da me razumio samo Ivo Josipović. Ja sam rekao što sam rekao i sad se u taj kontekst stavlja SDSS i sve to jer sam se usudio reći da sam ja za predsjedničkog kandidata i dirnuo u politički establišment. Mene se na sve načine pokušava diskreditirati kao osobu", rekao je.

Dodao je kako misli da smo jako okruženi licemjerjem, u svakom pogledu, pa i tom.

Dodao je da bi, kad bi postojali zakonski uvjeti za zabranu neke stranke, postupak pokrenuo.

Upitan jesu li se uvjeti stekli, odgovara da je Pupovac ugledni i ozbiljni političar koji izaziva nelagodu u građanima kada kaže da živimo u državi koja će završiti kao nekakva fašistička tvorevina. Dodao je kako se to ponavlja u izbornim godinama.

"Ako netko ide na drugo mjesto dok mi obilježavamo obljetnicu Oluje i vrati se s nekim idejama i našu zemlju pokušava prikazati kao neke fašiste, meni je to grozno", rekao je i dodao kako Pupovčev način vođenja politike šteti njemu i srpskom narodu u Hrvatskoj.

Upitan bi li trenutno pokrenuo postupak zabrane SDSS-a, rekao je da ne bi trenutno.

Je li mu žao što se nije borio s puškom u ruci?

Upitan je li mu žao što se nije borio s puškom u ruci, kaže da se za domovinu može boriti na više načina.

"Ako bi ta puška na mom ramenu pomogla da se prije završi rat, ja se ispričavam jer je nisam nosio. Ja sam na ramenu 1991. godine nosio tamburicu", rekao je.

O odnosima sa Srbijom

O odnosima sa Srbijom kaže da je najvažnije da se riješi pitanje nestalih.

"Vučić bi trebao doći u Hrvatsku s paketom rješenja za sve, uključujući odštetu za one koji su bili u koncentracijskim logorima u Srbiji", rekao je.

O pobačaju

Kaže da je uvijek za razgovor i ono što je na dobrobit hrvatskog čovjeka. Kaže da je protiv pobačaja, ali i kako je zabrana zadnje rješenje, do kojeg se još puno mora razgovarati.

"Ja sam protiv pobačaja. Smatram da pobačaj nije kontracepcijsko sredstvo.Smatram da treba više raditi na edukaciji, posebice mladih. Nisam za to da se time licitira kako se licitira. Zabrana je zadnja instanca, do koje još imamo puno govoriti, to je odluka koju donosi sabor", rekao je.

"Kad ne znamo što ćemo, idemo - četnici, ustaše, zabrane, pobačaj...To su sve pitanja koja dijele hrvatski narod", rekao je i pojasnio.

O promjeni Ustava

Progovorio je i o svojoj inicijativi za promjenu Ustava i otkrio je kako to planira napraviti, ali i što će ako ne uspije.

"Ako ne uspijem, raspisat ću referendum. A ako mi ni to ne uspije, onda mi je najbolje dati ostavku", zaključio je.